Ħamest irgiel fosthom tliet suldati tressqu l-qorti llejla quddiem il-Maġistrat Joanne Vella Cuschieri akkużati b’attentat ta’ serqa minn ħanut li jbiegħ il-madum fir-Rabat, Għawdex. L-irġiel li wieġbu ħajta tal-akkużi li nġiebu kontrihom ma ngħatawx il-libertà proviżorja u se jkunu qegħdin jinżammu arrestati Kordin. Is-sentenza se tkun qed tingħata fis-17 ta’ Ottubru li ġej. L-akkużati huma Ronnie McKay u Robert Agius – it-tnejn Maltin u Daniel Vella, Ghawdxi. It-tlieta huma membri tal-Forzi Armati ta’ Malta. Magħhom tresqu wkoll Kurt Buttigieg u Juanito Ximenes. Il-ħames akkużati huma tlieta mill-Ħamrun, ieħor minn San Ġwann u ieħor minn Nadur. Is-suldati tal-Forzi Armati ta’ Malta  ġew  akkużati li matul dawn l-aħħar ġimgħat, bħala uffiċjali pubbliċi kkommettew reat li huma stess kellhom jissorveljaw li ma jsirx. Wieħed mis-suldati, jinsab akkużat li rrenda ruħu kompliċi fit-tentattiv ta’ serq. Erbgħa mill-imputati qed jiġu akkużati bi ħsara volontarja fil-ħanut kif ukoll fuq vettura, liema ħsara teċċedi l-€250 ghad-dannu ta’ Raymond Caruana. Tlieta mill-akkużati huma reċedivi. Il-każ seħħ jumejn ilu f’xi ħin bejn it-tmienja w kwart u t-tmienja w nofs ta filghaxija, meta wieħed mis-sidien daħal fil ħanut bil-ħallelin jindunaw u jaħarbu minn fuq il-post. tvm.com.mt jinsab informat li l-ħallelin allegatament kienu qed jippruvaw jiftħu s-sejf. Huma ħarbu b’karozza bajda lejn it-terminal tal-Imġarr, rikbu l-vapur u ġew arrestati fuq il-vapur.